ไทยพาณิชย์เด้งผู้จัดการกองทุนตั้ง‘โชติกา’คุม
บลจ.ไทยพาณิชย์ย้ายผู้จัดการกองทุน ถูก ก.ล.ต.สอบ ไม่ให้ยุ่งเกี่ยวพอร์ตกองทุน ดึง &#8220;โชติกา&#8221; เอ็มดีคุมเอง วอนผู้ลงทุนมั่นใจ
21 ส.ค. 2554

บลจ.ไทยพาณิชย์ย้ายผู้จัดการกองทุน ถูก ก.ล.ต.สอบ ไม่ให้ยุ่งเกี่ยวพอร์ตกองทุน ดึง “โชติกา” เอ็มดีคุมเอง วอนผู้ลงทุนมั่นใจ
รายงานข่าวจากบริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทได้ย้ายผู้จัดการกองทุนที่ถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตรวจสอบการใช้ข้อมูลการซื้อขายไม่ให้เกี่ยวข้องกับการบริหารกองทุนและมอบหมายให้นางโชติกา สวนานนท์ กรรมการผู้อำนวยการบริษัท เข้ามาดูแลการ บริหารจัดการกองทุนโดยตรง มีผลตั้งแต่วันที่ 22 ก.ค. 2554
สำหรับเหตุการณ์ที่เกิดขึ้นบริษัทไม่ได้เพิกเฉยหรือนิ่งนอนใจ หลังจาก ก.ล.ต.เข้ามาตรวจสอบการใช้ข้อมูลของบริษัทเมื่อวันที่ 2 มิ.ย. 2554 จนถึงขณะนี้ยังไม่ได้มีการกล่าวหาหรือกล่าวโทษใดๆ ต่อผู้จัดการกองทุนผู้ถูกตรวจสอบ โดยยังอยู่ระหว่างตรวจสอบ
ขณะเดียวกันบริษัทได้เพิ่มความเข้มงวดในการปฏิบัติงานของผู้จัดการกองทุนและส่วนงานอื่นๆ ที่เกี่ยวข้องเพิ่มขึ้นจากเดิมที่ถือว่าเข้มแข็งอยู่แล้ว รวมทั้งได้สอบทานการปฏิบัติงานโดยคณะทำงานด้านกำกับและดูแลจากธนาคารไทยพาณิชย์ ซึ่งจากการสอบทานรายการตั้งแต่เดือน ก.พ. 2554 ที่ผู้จัดการกองทุนที่ถูกตรวจ สอบเริ่มทำงานกับบริษัท ไม่พบหลักฐานที่ชี้ให้เห็นถึงความผิดปกติของรายการ
นอกจากนี้ ก่อนมาทำงานกับบริษัทได้เช็กประวัติผู้จัดการกองทุนนี้แล้วมีผลงานที่ดีโดดเด่น เคยทำงานกับ บลจ.ขนาดใหญ่ที่มีชื่อเสียงเป็นเวลานาน